CELEX: 32011H0921(01)
Language: el
Date: 2011-09-16 00:00:00
Title: Σύσταση της Επιτροπής, της 16ης Σεπτεμβρίου 2011 , σχετικά με την ερευνητική πρωτοβουλία κοινού προγραμματισμού «Υγιείς και παραγωγικές θάλασσες και ωκεανοί»

21.9.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 276/1
            
         ΣΫΣΤΑΣΗ ΤΗΣ ΕΠΙΤΡΟΠΉΣ
   της 16ης Σεπτεμβρίου 2011
   σχετικά με την ερευνητική πρωτοβουλία κοινού προγραμματισμού «Υγιείς και παραγωγικές θάλασσες και ωκεανοί»
   2011/C 276/01
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 181,
   Εκτιμώντας τα ακόλουθα:
   
               (1)
            
            
               Η Ευρώπη διαθέτει 89 000 χιλιόμετρα ακτογραμμής (1) κατά μήκος δύο ωκεανών και τεσσάρων θαλασσών, ενώ οι παράκτιες περιφέρειες της ΕΕ αντιπροσωπεύουν το 40 % περίπου του ΑΕΠ και του πληθυσμού της (2) και συμβάλλουν καθοριστικά σε οικονομικούς τομείς ζωτικής σημασίας, όπως οι θαλάσσιες μεταφορές και το εμπόριο, η εκμεταλλευόμενη τους ενάλιους βιολογικούς πόρους οικονομία, η ενέργεια και ο τουρισμός.
            
         
               (2)
            
            
               Στην ανακοίνωση της 10ης Οκτωβρίου 2007 με τίτλο «Μια ολοκληρωμένη θαλάσσια πολιτική για την Ευρωπαϊκή Ένωση» (3), η Επιτροπή δήλωσε ότι η ολοκληρωμένη θαλάσσια πολιτική θα ενισχύσει την ικανότητα της Ευρώπης να αντιμετωπίσει τις προκλήσεις της παγκοσμιοποίησης και της ανταγωνιστικότητας, της κλιματικής αλλαγής, της υποβάθμισης του θαλάσσιου περιβάλλοντος, της θαλάσσιας προστασίας και ασφάλειας, και τέλος της ενεργειακής ασφάλειας και βιωσιμότητας. Ανέφερε επίσης ότι η εν λόγω πολιτική πρέπει να στηριχθεί στην αριστεία της θαλάσσιας έρευνας, τεχνολογίας και καινοτομίας.
            
         
               (3)
            
            
               Η οδηγία 2008/56/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, περί πλαισίου κοινοτικής δράσης στο πεδίο της πολιτικής για το θαλάσσιο περιβάλλον (οδηγία-πλαίσιο για τη θαλάσσια στρατηγική) (4), με την οποία εφαρμόζεται η προσέγγιση με βάση το οικοσύστημα στη διαχείριση των ανθρώπινων δραστηριοτήτων, έχει ως στόχο την επίτευξη ή τη διατήρηση της καλής περιβαλλοντικής κατάστασης των θαλάσσιων υδάτων, όπου τα τελευταία σχηματίζουν ωκεανούς χαρακτηριζόμενους από οικολογική ποικιλομορφία και δυναμικότητα, και θάλασσες που είναι καθαρές, υγιείς και παραγωγικές. Η εν λόγω οδηγία, η οποία αποσκοπεί να εξασφαλίσει τον περιβαλλοντικό πυλώνα της μελλοντικής θαλάσσιας πολιτικής της Ένωσης, αναφέρει ότι σε κοινοτικό επίπεδο η υποστήριξη της συναφούς έρευνας πρέπει να εντάσσεται συνεχώς στις πολιτικές έρευνας και ανάπτυξης.
            
         
               (4)
            
            
               Η ανακοίνωση της Επιτροπής της 3ης Μαρτίου 2010 με τίτλο «Ευρώπη 2020 Στρατηγική για έξυπνη, διατηρήσιμη και χωρίς αποκλεισμούς ανάπτυξη» (5) αναφέρει ότι η Ένωση θα πρέπει ειδικότερα να αξιοποιήσει τη συμβολή των θαλάσσιων πολιτικών της ΕΕ για να επιτύχει τους στόχους της σχετικά με τη μείωση των εκπομπών και τη βιοποικιλότητα, να χειριστεί την προσαρμογή στην κλιματική αλλαγή, την πρόληψη και αντιμετώπιση των καταστροφών, την αποτελεσματικότερη χρήση των πόρων και για να συμβάλει στη βελτίωση της παγκόσμιας επισιτιστικής ασφάλειας.
            
         
               (5)
            
            
               Η ανακοίνωση της Επιτροπής της 3ης Σεπτεμβρίου 2008 με τίτλο «Ευρωπαϊκή στρατηγική για θαλάσσια και ναυτιλιακή έρευνα — Ένα συνεκτικό πλαίσιο του Ευρωπαϊκού Χώρου Έρευνας προς υποστήριξη της αειφόρου χρήσης των ωκεανών και των θαλασσών» (6), επιδιώκει την επίτευξη του στόχου του κοινού προγραμματισμού στη θαλάσσια και τη ναυτιλιακή έρευνα, όπου αυτό δικαιολογείται και υποστηρίζεται από τα ενδιαφερόμενα κράτη μέλη, και σύμφωνα με τις αρχές και τους μηχανισμούς που καθορίζονται στη συναφή ανακοίνωση της Επιτροπής της 15ης Ιουλίου 2008 με τίτλο «Προς κοινό προγραμματισμό στην έρευνα: Συνεργασία για την αποτελεσματικότερη αντιμετώπιση των κοινών προκλήσεων» (7).
            
         
               (6)
            
            
               Στις 26 Μαΐου 2010 το Συμβούλιο «Ανταγωνιστικότητα» χαρακτήρισε τις «Υγιείς και παραγωγικές θάλασσες και ωκεανούς» ως πεδίο όπου ο κοινός προγραμματισμός θα μπορούσε να προσδώσει σημαντική προστιθέμενη αξία στις τρέχουσες αποσπασματικές προσπάθειες των κρατών μελών στον τομέα της έρευνας (8). Ως εκ τούτου, υιοθέτησε συμπεράσματα στα οποία αναγνωρίζεται η ανάγκη δρομολόγησης μιας πρωτοβουλίας κοινού προγραμματισμού για το θέμα αυτό και καλείται η Επιτροπή να συμβάλει στην προετοιμασία της. Επιπλέον, το Συμβούλιο επαναδιακήρυξε ότι ο κοινός προγραμματισμός είναι μια διαδικασία της οποίας ηγούνται τα κράτη μέλη και όπου η Επιτροπή ενεργεί ως διαμεσολαβητής. Από την ανάλυση των εθνικών ερευνητικών δραστηριοτήτων, η οποία σκιαγραφείται στο έγγραφο εργασίας των υπηρεσιών, προκύπτει με βεβαιότητα η ανάγκη καλύτερου συντονισμού μέσω της κατάρτισης ενός κοινού στρατηγικού θεματολογίου έρευνας, έτσι ώστε να ενισχυθεί η αποτελεσματικότητα και ο αντίκτυπος της έρευνας και να αποφευχθούν οι επαναλήψεις.
            
         
               (7)
            
            
               Οι συμμετέχουσες χώρες επιβεβαίωσαν τη συμμετοχή τους σε αυτή την πρωτοβουλία κοινού προγραμματισμού αποστέλλοντας επίσημες επιστολές δέσμευσης.
            
         
               (8)
            
            
               Ο κοινός προγραμματισμός της έρευνας σε θέματα θαλασσών και ναυτιλίας θα εξασφαλίσει συντονισμό της έρευνας στον τομέα αυτό, συνεισφέροντας σημαντικά στη δημιουργία ενός πλήρως λειτουργικού Ευρωπαϊκού Χώρου Έρευνας στους τομείς των θαλασσών και των ωκεανών, επιτρέποντας τη βιώσιμη αξιοποίηση των υφιστάμενων και των ανεκμετάλλευτων πόρων τους, ενισχύοντας τον ηγετικό ρόλο και την ανταγωνιστικότητα της Ευρώπης στους κλάδους που σχετίζονται με τη θάλασσα, προστατεύοντας ταυτόχρονα το θαλάσσιο περιβάλλον και εξασφαλίζοντας την προσαρμογή στις επιπτώσεις της κλιματικής αλλαγής.
            
         
               (9)
            
            
               Προκειμένου να επιτευχθούν οι στόχοι που τίθενται στην παρούσα σύσταση, τα κράτη μέλη πρέπει να συνεργασθούν με την Επιτροπή στη διερεύνηση του ενδεχομένου ανάληψης πρωτοβουλιών εκ μέρους της, ώστε αυτά να βοηθηθούν στην κατάρτιση και υλοποίηση του στρατηγικού θεματολογίου έρευνας.
            
         
               (10)
            
            
               Προκειμένου η Επιτροπή να υποβάλει έκθεση στο Ευρωπαϊκό Κοινοβούλιο και στο Συμβούλιο, τα κράτη μέλη πρέπει να υποβάλλουν τακτικά στην Επιτροπή εκθέσεις σχετικά με την πρόοδο της εν λόγω πρωτοβουλίας κοινού προγραμματισμού,
            
         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   
               1.
            
            
               Τα κράτη μέλη ενθαρρύνονται να επικαιροποιήσουν ανάλογα με τις ανάγκες την κοινή θεώρηση του τρόπου με τον οποίο η συνεργασία και ο συντονισμός στον τομέα της έρευνας σε ευρωπαϊκό επίπεδο μπορούν να συμβάλουν στη αντιμετώπιση της πρόκλησης της διατήρησης των θαλασσών και των ωκεανών σε υγιή και παραγωγική κατάσταση με ταυτόχρονη μεγιστοποίηση των ευκαιριών που προσφέρουν (9).
            
         
               2.
            
            
               Τα κράτη μέλη ενθαρρύνονται να αναπτύξουν ένα κοινό στρατηγικό θεματολόγιο για την έρευνα, όπου θα καθορίζονται οι ερευνητικές ανάγκες και οι ερευνητικοί στόχοι σε μεσοπρόθεσμη και μακροπρόθεσμη βάση στον τομέα των θαλασσών και των ωκεανών. Το εν λόγω στρατηγικό θεματολόγιο έρευνας πρέπει να περιλαμβάνει σχέδιο εφαρμογής όπου θα καθορίζονται οι προτεραιότητες και το χρονοδιάγραμμα, συγκεκριμενοποιώντας τις δράσεις, τα μέσα και τους πόρους που είναι απαραίτητα στοιχεία για την υλοποίηση του θεματολογίου.
            
         
               3.
            
            
               Τα κράτη μέλη ενθαρρύνονται να ενσωματώσουν τις ακόλουθες δράσεις στο στρατηγικό θεματολόγιο έρευνας και στο σχέδιο υλοποίησής του:
               
                           α)
                        
                        
                           συμπλήρωση της ταυτοποίησης και της ανταλλαγής πληροφοριών σχετικά με τα συναφή εθνικά προγράμματα, τις ερευνητικές δραστηριότητες και τις ικανότητες·
                        
                     
                           β)
                        
                        
                           ενίσχυση των κοινών δυνατοτήτων παρεκβολής και αξιολόγησης των τεχνολογιών·
                        
                     
                           γ)
                        
                        
                           ανταλλαγή πληροφοριών, πόρων, ορθών πρακτικών, μεθοδολογιών και κατευθυντήριων γραμμών·
                        
                     
                           δ)
                        
                        
                           προσδιορισμός των τομέων ή δραστηριοτήτων έρευνας που θα ωφελούνταν από το συντονισμό ή από κατάλληλες κοινές προσκλήσεις υποβολής προτάσεων ή από την από κοινού αξιοποίηση των πόρων·
                        
                     
                           ε)
                        
                        
                           καθορισμός των ρυθμίσεων της υπό ανάληψη κοινής έρευνας στα πεδία που αναφέρονται στο στοιχείο δ)·
                        
                     
                           στ)
                        
                        
                           από κοινού αξιοποίηση, κατά περίπτωση, των υφιστάμενων ερευνητικών υποδομών ή συντονισμένη ανάπτυξη νέων εγκαταστάσεων όπως υποδομές θαλάσσιων παρατηρήσεων, καθώς και ανάπτυξη μοντέλων και εφαρμογών για προσδιορισμένες ανάγκες·
                        
                     
                           ζ)
                        
                        
                           ενθάρρυνση της βελτιωμένης συνεργασίας μεταξύ του δημόσιου και του ιδιωτικού τομέα, καθώς και της ανοικτής καινοτομίας μεταξύ των διαφόρων ερευνητικών δραστηριοτήτων των επιχειρηματικών τομέων που σχετίζονται με τη θαλάσσια παρατήρηση, τους ενάλιους πόρους και τις ναυτιλιακές δραστηριότητες·
                        
                     
                           η)
                        
                        
                           προώθηση διεπιστημονικών προσεγγίσεων και ενίσχυση των ανταλλαγών και των αλληλεπιδράσεων μεταξύ διαφόρων κλάδων που σχετίζονται με τη θάλασσα και τη ναυτιλία·
                        
                     
                           θ)
                        
                        
                           ανάπτυξη κατάλληλων διεπαφών μεταξύ επιστήμης και πολιτικής σε συναφή ζητήματα όπως η εφαρμογή της οδηγίας 2008/56/ΕΚ και του θαλάσσιου χωροταξικού σχεδιασμού ως ζωτικού στόχου της ανακοίνωσης σχετικά με «Μια ολοκληρωμένη θαλάσσια πολιτική για την Ευρωπαϊκή Ένωση».
                        
                     
         
               4.
            
            
               Τα κράτη μέλη ενθαρρύνονται να συγκροτήσουν αποτελεσματική κοινή διαχειριστική δομή στον τομέα της έρευνας που αφορά τις θάλασσες και τους ωκεανούς, με την εντολή να καθορίσει κοινούς όρους, κανόνες και διαδικασίες συνεργασίας και συντονισμού και να παρακολουθεί την υλοποίηση του στρατηγικού θεματολογίου έρευνας.
            
         
               5.
            
            
               Τα κράτη μέλη ενθαρρύνονται στην από κοινού εφαρμογή του στρατηγικού θεματολογίου έρευνας, συμπεριλαμβανομένων των οικείων εθνικών ερευνητικών προγραμμάτων ή άλλων εθνικών ερευνητικών δραστηριοτήτων σύμφωνα με τις κατευθυντήριες γραμμές σχετικά με τους όρους-πλαίσιο κοινού προγραμματισμού τους οποίους διαμόρφωσε η ομάδα υψηλού επιπέδου για τον από κοινού προγραμματισμό του Συμβουλίου (10).
            
         
               6.
            
            
               Τα κράτη μέλη ενθαρρύνονται να συνεργαστούν με την Επιτροπή με στόχο να διερευνήσουν τις ενδεχόμενες πρωτοβουλίες υποβοήθησης των κρατών μελών για να διαμορφώσουν και να εφαρμόσουν το στρατηγικό θεματολόγιο έρευνας και να συντονίσουν τα κοινά προγράμματα με άλλες πρωτοβουλίες της Ένωσης στον τομέα αυτό, και συγκεκριμένα με τα δίκτυα του Ευρωπαϊκού Χώρου Έρευνας στους τομείς της θάλασσας και της ναυτιλίας και με το κοινό πρόγραμμα έρευνας και ανάπτυξης στη Βαλτική Θάλασσα (BONUS).
            
         
               7.
            
            
               Τα κράτη μέλη ενθαρρύνονται να ενημερώνουν τακτικά την Επιτροπή σχετικά με την επιτευχθείσα πρόοδο στο πλαίσιο της εν λόγω πρωτοβουλίας κοινού προγραμματισμού, μέσω ετήσιων εκθέσεων προόδου.
            
         
      Βρυξέλλες, 16 Σεπτεμβρίου 2011.
      
         
            Για την Επιτροπή
         
         Máire GEOGHEGAN-QUINN
         
            Μέλος της Επιτροπής
         
      
   
   
      (1)  «Εφαρμογή της οδηγίας περί οικοτόπων σε θαλάσσιες και παράκτιες περιοχές», Ευρωπαϊκή Επιτροπή, 1998, ISBN: 92-828-4276-2
   
      (2)  Eurostat Statistics in focus, 38/2010, «Πορτραίτο των παράκτιων περιφερειών της ΕΕ».
   
      (3)  COM(2007) 574 τελικό.
   
      (4)  ΕΕ L 164 της 25.6.2008, σ. 19.
   
      (5)  COM(2010) 2020.
   
      (6)  COM(2008) 534.
   
      (7)  COM(2008) 468.
   
      (8)  10246/10.
   
      (9)  http://www.jpi-oceans.eu
   
      (10)  ERC-GPC 1311/10. Κοινός προγραμματισμός της έρευνας για το 2008-2010 και μετά — Έκθεση της ομάδας υψηλού επιπέδου για τον από κοινού προγραμματισμό στο Συμβούλιο της 12ης Νοεμβρίου 2010 — Παράρτημα II.